钦定古今图书集成/理学汇编/文学典/第126卷 > 《祭欧阳少师文》前人
## 钦定古今图书集成/理学汇编/文学典/第126卷 > 《祭欧阳少师文》前人

惟公“学为儒宗，材不世出。文章逸发，醇深炳蔚。体备
韩马，思兼《庄》、屈。垂光简编，焯烁星日。绝去刀尺，混然
天质。辞穷卷尽，含意未卒。读者心醒，开蒙愈疾。当代
一人，顾无俦匹。谏垣抗议，气震回遹。鼓行无前，跋疐
非恤。世伪难胜，孤坚意窒。紫微玉堂，独当大笔。二典
三谟，生明藏室。弥挫弥厉，诚纯志壹。斟酌损益，论思”
得失。经体虑萌，沃心造膝。帝曰汝贤，用登辅弼。公在
庙堂，尊明道术。清静简易，仁民爱物。敛不烦苛，令无
迫猝。《栖置木索》，里安户逸，犊敛兵革，天清地谧。日进
昌言，从容密勿。开建国本，情忠力悉。卯未之岁，龙驾
犊欻。再极大艰，垂绅乘笏。乾坤正位，上下有秩。功被
社稷，等夷召毕。公在庙堂，总持纪律。“一用公直，两忘
猜昵。不挟朋比，不虞讪嫉，独立不同，其刚仡仡。爱养
人材，奖成诱掖，甄拔寒素，振兴滞屈，以为己任，无有
废咈。”惟公平生，恺悌忠实，内外洞澈，初终若一。年始
六十，恳辞冕黻，连章累岁，乃俞所乞。放意丘樊，脱遗
羁馽。沉浸图史，左右琴瑟。气志浩然，不陋蓬荜。意谓
百龄，重休累吉。还斡鼎轴，赞微计密。云胡倾俎，慭遗
则弗。闻讣失声，眦泪横溢。戅直不敏，早蒙振拔。言由
公诲，行由公率。戴德不酬，怀情独郁。西望轻车，莫持
纼绋。维公荦荦，德义撰述。为后世法，终不泯没。记辞
叙心，曷能髣髴。呜呼哀哉！